text: V I.
  Addidi, quovis alio esse majorem. Neque enim tanta auctoritas Consulum aut Senatus, quanta Tribu-norum plebis. Inde apud Tacitum lib. 3. Annal. Tribunitia potestas, summi fastigii vocabulum appellatur. Et huc faciunt verba Alexandri Imperatoris apud Lampridium: Gratias vobis ago, inquit, de Caesareo nomine, de Pontificatu maximo, de Tribunitia potestate. Nec alia de caussa Tribunitiam potestatem sibi Caesares vendicavêre; ad quam accessit, quod gratum plebi & pro hujus libertate id nomen repertum esset. Sic enim fallebatur. Neque obstat, quod primi Tribuni plebis vetandi modo, & Coss. ac Senatus decretis intercedendi, eorumque imperii cohibendi habuerint potestatem. Minus enim possunt, qui imperandum decernunt, quod ab aliis potest vetari, quàm qui sic vetant, ut ab aliis non possit intercedi. Itaque creatis Tribunis Democraticum planè Imperii Romani sta-tum factum esse statuimus. Inde & Tribunatus plebis Δημαρχία Graecis appellatur. Mixtam enim Reipubl. formam neque hîc, neque alibi, necesse est agnoscere.